SET ปิดร่วง 11 จุด รับแรงขายหุ้นบิ๊กแคป-วิตกเดลต้าฉุดศก. แนะจับตาประชุม ECB คืนนี้
SET ปิดร่วง 11 จุด รับแรงขายหุ้นบิ๊กแคป-วิตกโควิดเดลต้าฉุดการฟื้นตัวของศก.โลก อีกทั้งคืนนี้แนะจับตาผลการประชุม ECB แนวโน้มพรุ่งนี้หากไม่หลุด 1,630 จุดก็มีโอกาสรีบาวด์ และเชื่อฟันด์โฟลว์ยังอยู่ในเอเชีย ให้แนวรับ 1,630 จุด แนวต้านที่ 1,650 จุด
9 ก.ย. 2564

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยวันนี้ขาดปัจจัยหนุนใหม่ ทำให้เกิดแรงขายหุ้นขนาดใหญ่ แม้ว่าจะมีแรงซื้อกลุ่มพลังงานและกลุ่มแบงก์หนุนระดับหนึ่ง รวมทั้งคาดว่านักลงทุนต่างประเทศยังเข้าซื้อสุทธิ และเงินบาทแข็งค่าเล็กน้อย
ทั้งนี้ตลาดหุ้นไทยปรับฐานตามตลาดหุ้นสหรัฐและตลาดหุ้นยุโรป โดยได้รับปัจจัยลบจากความกังวลการระบาดโควิด-19 สายพันธุ์เดลต้าระลอกใหม่ ทำให้กังวลว่าอาจจะมีผลต่อการฟื้นตัวของเศรษฐกิจโลก โดยตลาดหุ้นไทยลงไปกว่า 10 จุด ขณะที่ตลาดหุ้นยุโรปเปิดลบ และดัชนีดาวน์โจนส์ฟิวเจอร์ก็ลบ
นอกจากนั้นยังไม่มีปัจจัยหนุนใหม่ระหว่างรอผลการประชุมธนาคารกลางยุโรป (ECB) คืนนี้จะส่งสัญญาณอย่างไรต่อการทำ QE และการประชุมธนาคารกลางสหรัฐ (เฟด) วันที่ 21 – 22 ก.ย. หากปรับลดวงเงิน QE จะเห็นทิศทางตลาดชัดเจน โดยอาจอ่อนตัวระยะสั้น
สำหรับแนวโน้มวันพรุ่งนี้ ตลาดยังคงอยู่ลักษณะนี้ แต่หากไม่หลุด 1,630 จุดมีโอกาสรีบาวด์ได้ เพราะยังมีความกังวล ECB จะเพิ่มความเข้มงวดนโยบายการเงิน แต่ภาพรวม Sentiment ตลาดก็ยังดี และ Fund Flow ก็ยังอยู่ในเอเชีย โดยวานนี้นักลงทุนต่างชาติซื้อสุทธิกว่า 7 พันล้านบาท จำนวนนี้เป็น Big lot หุ้น LHFG กว่า 4 พันล้านบาท คาดว่าวันนี้ต่างชาติก็ยังมีแรงซื้อ
อย่างไรก็ดีพร้อมให้แนวรับที่ 1,630 จุด แนวต้านที่ 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
ADVANC มูลค่าการซื้อขาย 4,046.61 ล้านบาท ปิดที่ 191.00 บาท ลดลง 3.00 บาท
KBANK มูลค่าการซื้อขาย 3,764.42 ล้านบาท ปิดที่ 122.00 บาท เพิ่มขึ้น 2.50 บาท
INTUCH มูลค่าการซื้อขาย 3,288.51 ล้านบาท ปิดที่ 84.75 บาท ลดลง 5.00 บาท
CPALL มูลค่าการซื้อขาย 2,519.47 ล้านบาท ปิดที่ 62.00 บาท ลดลง 0.75 บาท
GULF มูลค่าการซื้อขาย 2,217.82 ล้านบาท ปิดที่ 41.00 บาท ลดลง 0.75 บาท
 